VŠEOBECNE ZÁVÄZNÉ NARIADENIE

OBCE TOPOREC č. 4/2014

o držaní psov na území obce Toporec

Obecné zastupiteľstvo v Toporci v zmysle § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov a podľa ustanovenia § 3 ods. 6, § 4 ods. 5, § 5 ods. 1 a § 6 ods. 3 zákona č. 282/2002 Z.z., ktorým sa upravujú niektoré podmienky držania psov v znení neskorších predpisov vydáva

**všeobecne záväzné nariadenie**

**č. 4/2014**

**o držaní psov na území obce Toporec**

**§ 1
Úvodné ustanovenia**

Toto všeobecne záväzné nariadenie upravuje uplatňovanie zákona č. 282/2002 Z.z., ktorým sa upravujú niektoré podmienky držania psov v znení neskorších predpisov (ďalej len "zákon") na území Obce Toporec (ďalej len "obec").

**§ 2
Podrobnosti k evidencii psov**

Obec vydá držiteľovi psa, ktorý si splnil ohlasovaciu povinnosť podľa ustanovenia § 3 ods. 6 druhej vety zákona, náhradnú evidenčnú známku psa za odplatu **3,30 EUR**.

**§ 3
Podrobnosti o vodení psa**

1. Každý pes musí byť na verejne prístupných miestach riadne a viditeľne označený evidenčnou známkou.

2. Vodiť psa na verejne prístupné miesta a na miesta so zákazom voľného pohybu psov možno len na vôdzke, bezpečne pripevnenej na obojku alebo na prsnom postroji. Pevnosť vôdzky a jej dĺžka musí byť primeraná psovi a situácii tak, aby bolo možné psa ovládať v každej situácii.

3. Ten kto psa vedie, ho musí mať pod dohľadom po celú dobu vodenia.

4. Psa nie je prípustné ponechať samého bez uviazania na verejne prístupných miestach a vodiť ho pri jazde bicyklom.

5. Vodiť nebezpečného psa mimo chovného priestoru alebo zariadenia na chov psov môže len osoba spôsobilá na právne úkony. Na verejnom priestranstve musí mať nebezpečný pes náhubok.

**§ 4
Miesta, kde je voľný pohyb psa zakázaný**

1. Voľný pohyb psov je zakázaný na všetkých verejných priestranstvách v zastavanom území obce.

**§ 5
Miesta, kde je vstup so psom zakázaný**

1. Na území obce je vstup so psom zakázaný na tieto miesta :

a) na ihrisko v MŠ,
b) do areálov a objektov škôl a školských zariadení,
c) do areálov a objektov športovísk

d) do areálu a objektu zdravotníckého strediska,
e) do areálu kostola a cintorína,

f) do kultúrneho domu a knižnice,

2. Zákaz vstupu sa nevzťahuje na vodiaceho psa a služobného psa počas zákroku.

**§ 6
Podrobnosti o znečisťovaní verejných priestranstiev výkalmi psov**

Držiteľ psa alebo ten, kto psa vedie, je povinný mať pri sebe vhodnú pomôcku na odstránenie psích exkrementov (mikroténové alebo papierové vrecúško), psie exkrementy z verejného priestranstva bezodkladne odstrániť a obal zahodiť do nádoby na zmesový komunálny odpad.

**§ 7
Záverečné ustanovenia**

1. Obecné zastupiteľstvo v Toporci sa na tomto všeobecne záväznom nariadení uznieslo

 dňa............... uznesením č. ...............................

2. Účinnosť nadobudne 15-tým dňom po schválení obecným zastupiteľstvom.

V Toporci ............................

 PhDr. Jozef Potanko

 starosta obce Toporec

Dátum vyvesenia na oznamovacej tabuli a internetovej stránke 22.02.2014

Dátum schválenia VZN o držaní psov na území obce Toporec ...............................................

Dátum účinnosti VZN o držaní psov na území obce Toporec ...............................................